Nalika Muhammad diangkat dadi Nabi nganti kapindahané menyang Madinah lingkungan Ka'bah kebak reca kanggo sesembahan bangsa Arab nalika jaman pepeteng (jahilliyah) kamangka miturut ajaran Nabi Ibrahim kang dadi cikal bakalé bangsa Arab lan bangsa Yahudi sarta ajaran Nabi Musa marang kaum Yahudi, Tuhan ora olèh disembah kanthi dipadhakaké karo barang utawa makluk apa waé lan ora duwé perantara sarta tunggal ora ana kang madhani lan ora peputra lan ora dilairaké (Surat Al Ikhlas sajeroning Al-Qur'an). Ka'bah pungkasané diresiki saka reca-reca mau nalika Muhammad mbébasaké kutha Mekkah tanpa wutahing ludira.
